Vuokatti

**Vuokatti** on kylä, taajama, rautatieliikennepaikka ja vaarajono Sotkamossa Kainuussa. Urheiluun ja matkailuun nykyisin yhdistetty Vuokatin taajama on syntynyt Vuokatin rautatieaseman seudun ympärille. Taajama rajautuu lännessä Oulujoen vesistöön kuuluvaan Nuasjärveen ja pohjoisessa Mulehoulunjokeen.

Tilastokeskuksen paikkatietoaineston mukaan Sotkamon kunnan ainoassa tilastollisessa taajamassa Vuokatissa asui 6&nbsp;167 asukasta (2021). Tämä tekninen taajamarajaus sisältää kuitenkin myös Sotkamon keskustaajaman ja taajamarajaus poikkeaa Sotkamon kunnan käyttämästä alueellisesta jaottelusta, jossa Vuokatin taajama erotetaan kunnan keskustaajamasta Sotkamon kirkonkylästä. Esimerkiksi vuonna 1980 Sotkamossa oli kaksi taajamaa, joista Vuokatin asemanseudulla (Vuokatissa) asui 586 ja Sotkamon kirkonkylässä 4&nbsp;286 ihmistä. Vuonna 2000 Vuokatti oli Tilastokeskuksen taajamaluokittelussa osa 6&nbsp;146 asukkaan Sotkamon kirkonkylän tilastollista taajamaa, jonka pinta-ala oli 12,01 neliökilometriä. 

Kirjallisena paikannimenä Vuokatti on esiintynyt ensimmäisen kerran vuonna 1650 muodossa *Wockattj*. Nimen alkuperä on tuntematon.

Vuokatin alueen korkein vaara on Porttivaara (345 metriä merenpinnan yläpuolella), seuraavaksi korkein on Isosta-Pöllystä, Pienestä-Pöllystä (320 m) sekä Keimasta (326 m) koostuva Vuokatinvaara. Vuokatin uskotaan olleen vanha lappilainen uhripaikka. Toisinaan Vuokatilla tarkoitetaan vain vaarajonon pohjoisinta osaa eli Isoa-Pöllyä. Vuokatinvaaroihin lasketaan kuitenkin kaikkiaan kolmetoista vaaraa Isosta-Pöllystä etelään lähtien.

Vuokatissa sijaitsevat muun muassa Vuokatin urheiluopisto, laskettelu- ja mäkikeskus sekä 1990-luvun alussa valmistunut, nykyään Holiday Club -ketjuun kuuluva Katinkullan lomakeskus ja kylpylä. Vuokatissa on myös jäähdytetty hiihtotunneli, jonka ansiosta hiihtäminen on mahdollista myös kesäkaudella. Hiihtotunneli avattiin vuonna 1998. Vuonna 2007 Vuokattiin valmistui Snowpolis, liikuntateknologiapainotteinen teknologiapuisto. Vuokatissa on myös vuoden ympäri auki oleva lumilautatunneli. Kristillisessä kurssi- ja lomakeskus Vuokatinrannassa järjestetään vuosittain yli 30 tapahtumaa. Laskettelurinteiden yläpäässä sijaitsee myös Ripa’s kuppila.

Vuokatti on profiloitunut vahvasti urheiluun. Siellä toimii urheiluopiston lisäksi yksi Suomen kahdesta Olympiavalmennuskeskuksesta sekä Vuokatti-Ruka urheiluakatemia. Vuokatin alueella on myös frisbeegolfratoja, joista yksi on Break Sokos Hotel Vuokatin välittömästä läheisyydestä alkava 18-väyläinen rata.

Vuokatissa järjestettiin hip hop -musiikkifestivaali Pipefest vuoteen 2010 asti, kunnes se siirrettiin Jämsän Himokselle.

Vuokatissa sijaitsee Digita Oy:n radio- ja tv-asema. Se on rakennettu vuonna 1976 ja on korkeudeltaan 323 metriä. Se on Kainuun korkein rakennelma.

Vuokatin rautatieasema perustettiin vuonna 1926 ja se on liikennepaikka rataosalla . Läheisyydessä sijaitsi myös Ladun seisake, joka oli urheiluopiston vieressä. Rataosan Nurmes–Kontiomäki henkilöliikenne loppui elokuussa 1993. Rautatieaseman seutu kuuluu Museoviraston valtakunnallisesti merkittäväksi luokittelemiin rakennettuihin kulttuuriympäristöihin (RKY).

Vuokattiin on tarkoitus rakentua 2020-luvulla merkittävä elokuvatuotantokeskus. Kajawood Oy aloitti tuotantotilojen rakentamisen vuonna 2021 Vuokatin entisen emäntäkoulun alueelle.


Vuokattinvaara - panoramio.jpg|Laskettelijoita Ison-Pöllyn vaaran (Vuokatin vaarajonon pohjoispään) rinteillä.
Kuva:Nuasjärvi vuokatilta kuvattuna.jpg|Sapsojärvi ja hiihtohissejä Isolta-Pöllyltä (Vuokatinvaaralta) nähtynä (2007).
Kuva:Vuokatti 2006 060.jpg|Mäkihyppytorni Vuokatin hiihtokeskuksessa Sotkamossa.
Vuokatti Museovirasto.jpg|Vuokatin rautatieaseman seutu on valtakunnallisesti merkittävä kulttuuriympäristö. Sen ympärille muodostui aikoinaan Vuokatin taajama.
Kuva:vuokatti1960.jpg|Lättähattujuna Vuokatin rataosuudella 1960.
Vuokatti Church 2022-12-25.jpg|Vuokatin kirkko.


## Lähteet

## Aiheesta muualla

* Vuokatti
* Vuokatin Urheiluopisto
* Snowpolis 
* Vuokatin radio ja tv-asema ilmasta kuvattuna 
* Kylätalo Heinis 
* K. H. Arffman : Kotoisten matkojen mailta, Helsingin Sanomat Viikkoliite, 07.07.1929, nro 27, s. 3, Kansalliskirjaston digitaaliset aineistot